钦定古今图书集成/方舆汇编/职方典/第1477卷 > 《宁州城垣记》马翀
## 钦定古今图书集成/方舆汇编/职方典/第1477卷 > 《宁州城垣记》马翀

宁州，古宁海府，介于广西乔甸之间，恃顽凭凶，岁苦
攻寇。正德庚辰春，巡抚都御史何公孟春以兵剿定，
复请文臣知州事，警报稍息。郡内诸夷错居，旧无城
郭，难以威远。嘉靖十年，监察御史毛公凤诏志靖南
服，虽移按三秦，犹疏于朝，请城列郡，宁州与焉。会同
知陈君恺以城役上请，巡抚都御史顾公应祥慨然
允行，下其议于兵备副使龚公亨。公曰：“州控诸夷，当
设城以为重。”议遂定。将举行间，巡抚都御史胡公训、
巡按监察御史杨公东继至。二公先后一德，申重尤
严。檄分守左参政初公杲、兵备副使邹公𫐐，计度经
费，督正工役，皆能赞画其事。其相度原隰，埒实课功，
本州知州李君道全也。徒集于嘉靖十二年癸巳七
月十六日，功讫于十四年乙未正月十五日。城周五
百六十丈，无埤堄，通覆以瓦，启三门：西曰“会通”，东曰
顺化，南曰“宁远”，北负以楼，扁曰“环翠。”巡警有铺，匝城
有渠，疏泄有窦。据高向明，风气蒸陶。长垣危阁，虎峙
龙蟠，照映乎山谷。墟落化为金汤，榛莽变为城府。皆
镇巡诸公运其精神心术，太守诸君竭其公敏才力，
致大功鼎建，佥忘其疲。李君道全谓翀辈郡人授以
简，俾书以诒远。